รายย่อยไม่ขายหุ้นบริษัทประกันให้SCB
ธนาคารไทยพาณิชย์ เผย รายย่อยไม่ขายหุ้นบริษัทประกันให้
10 พ.ค. 2554

ธนาคารไทยพาณิชย์ เผย รายย่อยไม่ขายหุ้นบริษัทประกันให้
รายงานข่าวจากธนาคารไทยพาณิชย์(SCB)แจ้งว่า ตามที่SCBได้เข้าซื้อหุ้นของบริษัท ไทยพาณิชย์นิวยอร์คไลฟ์ประกันชีวิต  จากบริษัทนิวยอร์คไลฟ์ประกันชีวิต  (“นิวยอร์คไลฟ์”) และบริษัทไทยที่ร่วมลงทุนกับนิวยอร์คไลฟ์     ซึ่งเป็นผู้ถือหุ้นรายใหญ่เดิมเป็นผลสำเร็จ จนส่งผลทำให้สัดส่วนการถือหุ้นในบริษัทฯ ของธนาคารเพิ่มเป็นประมาณร้อยละ 94.66 ของจำนวนหุ้นที่จำหน่ายได้แล้วทั้งหมดของบริษัทฯ ธนาคารจึงมีหน้าที่ที่จะต้องทำคำเสนอซื้อหลักทรัพย์ (Tender Offer) เพื่อเสนอซื้อหุ้นบริษัทฯ ส่วนที่เหลือทั้งหมดจากผู้ถือหุ้นรายอื่นของบริษัทฯ โดยในการนี้ ธนาคารได้กำหนดระยะเวลา
ทำคำเสนอซื้อหลักทรัพย์รวม 25 วันทำการ โดยเริ่มตั้งแต่วันที่ 23 มีนาคม 2554 และสิ้นสุดเมื่อวันที่ 3 พฤษภาคม 2554 ที่ผ่านมา โดยบริษัทฯ ได้แต่งตั้งให้ SAGE CAPITAL LIMITED  เป็นที่ปรึกษาทางการเงินอิสระเพื่อทำหน้าที่ให้ความเห็นแก่ผู้ถือหุ้นของ บริษัทฯ เกี่ยวกับการทำคำเสนอซื้อหลักทรัพย์ในครั้งนี้ 
ทั้งนี้ ภายหลังจากระยะเวลาการทำคำเสนอซื้อหลักทรัพย์ดังกล่าวได้สิ้นสุดลงแล้ว ผลปรากฎว่า  ไม่มีผู้ถือหุ้นรายใด  มาเสนอขายหุ้นของบริษัทฯ ให้กับธนาคารตามคำเสนอซื้อหลักทรัพย์เลย ดังนั้น ธนาคารจึงยังคงถือหุ้นใน บริษัทฯ เป็นจำนวน  ทั้งสิ้น 62,950,033 หุ้น คิดเป็นร้อยละ 94.66  ของจำนวนหุ้นที่จำหน่ายได้แล้วทั้งหมดของบริษัทฯ